text: Veninder lever som vikinger 
  14 februar 2017 kl. 18.12
  Der er masser af muligheder for at tage en bid af historien hos Arkæologi Haderslev, der har skruet tiden tilbage til vikingetiden.
  Hos Arkæologi Haderslev har de besøgende i denne uge mulighed for at lave halskæder med glasperler, smage på retter fra vikingetiden, høre fortællinger om de nordiske guder og kæmpe, næsten, som vikingerne gjorde.
  Sådan finder du tilbage til vikingetiden
  Museum Sønderjylland - Arkæologi HaderslevDalgade 76100  Haderslev
  To af dem, der har taget imod tilbuddet er Mathilde Krogh Jakobsen og Mathilde Søgaard Bendix Kjeldsen. De er ikke i tvivl om, hvad de får ud af en dag i vikingernes tegn.
  -Man får lært noget nyt, siger Mathilde Krogh Jakobsen til TV SYD.
  Det kan hendes veninde nikke genkendende til.
  -Ja, og man lærer, hvordan de levede i gamle dage, siger Mathilde Søgaard Bendix Kjeldsen.
  Det er lige præcis det, der er formålet med arrangementet, fortæller museumsinspektør Merete Essenbæk.
  - Det er en måde at komme tæt på i stedet for at se døde ting i montrene. Man får en større forståelse og en bedre oplevelse - og oplevelser, dem lærer man af, siger hun til TV SYD. 
  Mathilde og Mathilde har blandt andet givet sig i kast med at bage kiks på vikingemanér. Vikingetidens bagværk falder dog ikke lige i pigernes smag.
  -De er ikke gode, siger de to piger i kor, og deres ansigtsudtryk giver udtryk for det samme. 
  Aktiviteterne fortsætter hver dag i uge 7 til og med fredag.
  